ལོ་ཙཱ་བའི་བསྒྱུར་ཡིག་གི་སྤུས་ཚད་ལེགས་ཉེས་གང་བྱུང་དང་།ལོ་ཙཱ་བ་རང་ཉིད་ཀྱི་ཡིག་སྒྱུར་ཆེད་ལས་ཡར་རྒྱས་ཆེ་ཆུང་གང་ཡོང་ནི་མཐར་གཏུགས་ནས་བཤད་ན་སྒྱུར་བྱེད་སྐད་ཡིག་བསླབས་སྦྱངས་ཟབ་ལོས་ལ་རག་ཆེན་པོ་ལུས་པ་ཡིན་ཞིང་།བཞེད་ཚུལ་དེ་ནི་རྒྱལ་ཁབ་ཕྱི་ནང་གི་ལོ་ཆེན་ཉམས་མྱོང་ཅན་ཚང་མའི་ཞལ་ཁ་གཅིག་མཐུན་ཡིན།དཔེར་ན།དེང་རབས་ཀྱི་ལོ་ཙཱའི་རིག་པ་སྨྲ་བ་ཅན་ཡིའུ་ཅིན་ནེ་ཏེའིབརྩམས་ཆོསལོ་ཙཱའི་དོན་ལ་ཚན་རིག་གི་དབྱེ་ཞིབ་བྱས་སྐོརཅེས་པའི་ནང་དུ་ཡང་སྒྱུར་བྱེད་སྐད་ཡིག་གི་བྱང་ཚད་མཐོན་པོ་དགོས་པ་ནི་དེ་བས་གལ་ཆེ་བ་ཡིན།བསྒྱུར་བའི་མ་ཡིག་གི་ཆེད་ལས་བརྡ་ཆད་འགའ་ཡི་ཚིག་དོན་མ་རྟོགས་པ་རྣམས་ཚན་རྩལ་བརྡ་ཆད་གསལ་བཀྲོལ་གྱི་ཆེད་རྩོམ་དང་།ཚན་རིག་ཚིག་མཛོད་སོགས་ལ་བརྟེན་ནས་དཀའ་གནད་སེལ་ཐུབ།བསྟན་དོན་ཕབ་སྒྱུར་བྱེད་པའི་བུ་ཡིག་གི་བརྡ་དོན་སྤྲོད་ལུགས་ནི་སྒྱུར་བ་པོ་རང་གི་རྟོགས་ཤེས་ལ་རག་ལུས་པ་ལས་གཞན་གྱི་ཚབ་བྱེད་ཐབས་མེད།ད་ཕན་བསྒྱུར་ལ་ལྷག་པའི་ནོར་འཁྲུལ་མང་ཆེ་བའི་རྐྱེན་ནི་སྒྱུར་བ་པོའི་སྒྱུར་བྱེད་སྐད་ཡིག་གི་ཤེས་ཚད་དམན་པས་བྱས་པ་ཤ་སྟག་རེདཅེས་བཤད་འདུགརང་རྒྱལ་གྱི་ལོ་ཙཱའི་གཞུང་ལུགས་སྨྲ་བ་ཤའོ་ཆནཞུ་བསངའི་བསམ་པར་ཕྱི་སྐད་ནང་སྒྱུར་བྱེད་སྐབས་རང་སྐད་ཀྱི་བརྡ་དོན་སྤྲོད་ལུགས་ལ་དོ་སྣང་ཆེན་པོ་བྱེད་དགོས་ཤིང་།མ་ཡིག་གི་བསྟན་དོན་གསལ་རྟོགས་བྱེད་པ་དང་བུ་ཡིག་ཏུ་ཇི་བཞིན་ཕབ་སྒྱུར་བྱེད་པའི་ལམ་རིམ་དེ་བརྒྱ་ཆར་སྐོར་ན།བསྟན་དོན་གསལ་རྟོགས་བྱ་རྒྱུ་དེ་བརྒྱ་ཆ་བཞི་བཅུ་དང་།ཇི་བཞིན་ཕབ་སྒྱུར་བྱ་རྒྱུ་དེ་བརྒྱ་ཆ་དྲུག་ཅུ་ཟིན་དགོས་པ་འདུགཐ་སྙད་གསར་པ་གང་ཞིག་གིས་གོ་དོན་ངེས་ཤེས་བྱུང་རྗེས་དེ་བརྡ་འགྱུར་འོས་ཤིང་འཚམ་པ་སྟེ་རང་གི་སྐད་ལུགས་ཡིག་སྲོལ་ལ་བརྟེན་ནས་རྗེས་གྲུབ་ཀྱི་བརྡ་སྦྱར་བའི་མིང་ཞིག་འདོགས་དགོས་པ་ཡིན་གཤིས།གཟུང་བ་ཡུལ་དུ་གྱུར་བའི་དངོས་པོ་གང་ཞིག་མཆིས་པ་དེ་འཛིན་པ་བློས་མངོན་སུམ་མམ་རྗེས་དཔག་གི་ཚད་མས་ཡོངས་སུ་གཞལ་ནས་དངོས་པོའི་མཚན་ཉིད་དང་མཚན་གཞི་ཚང་བའི་རང་བཞིན་གཏན་ལ་འབེབས་པར་ལས་སླ་པོ་ཞིག་མེདཅེས་གསུངས་འདུག